CELEX: C2007/117/20
Language: el
Date: 2007-05-26 00:00:00
Title: Υπόθεση C-136/07: Προσφυγή της 7ης Μαρτίου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας

26.5.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 117/13
            
         Προσφυγή της 7ης Μαρτίου 2007 — Επιτροπή των Ευρωπαϊκών Κοινοτήτων κατά Βασιλείου της Ισπανίας
   (Υπόθεση C-136/07)
   (2007/C 117/20)
   Γλώσσα διαδικασίας: η ισπανική
   Διάδικοι
   
      Προσφεύγουσα: Επιτροπή των Ευρωπαϊκών Κοινοτήτων (εκπρόσωποι: H. Støvlbæk και R. Vidal Puig)
   
      Καθού: Βασίλειο της Ισπανίας
   Αιτήματα της προσφεύγουσας
   Η προσφεύγουσα ζητεί από το Δικαστήριο:
   
               —
            
            
               να αναγνωρίσει ότι το Βασίλειο της Ισπανίας παρέβη τις υποχρεώσεις που υπέχει από την οδηγία 89/48/ΕΟΚ (1) του Συμβουλίου, της 21ης Δεκεμβρίου 1988, σχετικά με ένα γενικό σύστημα αναγνώρισης των διπλωμάτων τριτοβάθμιας εκπαίδευσης που πιστοποιούν επαγγελματική εκπαίδευση ελάχιστης διάρκειας τριών ετών, καθώς και από την οδηγία 92/51/ΕΟΚ (2) του Συμβουλίου, της 18ης Ιουνίου 1992, σχετικά με ένα δεύτερο γενικό σύστημα αναγνώρισης της επαγγελματικής εκπαίδευσης, το οποίο συμπληρώνει την οδηγία 89/48/ΕΟΚ, όσον αφορά το επάγγελμα του ελεγκτή εναέριας κυκλοφορίας,
            
         
               —
            
            
               να καταδικάσει το Βασίλειο της Ισπανίας στα δικαστικά έξοδα.
            
         Ισχυρισμοί και κύρια επιχειρήματα
   
               1)
            
            
               Η οδηγία 89/48/ΕΟΚ είναι εφαρμοστέα όσον αφορά την πρόσβαση και την εξάσκηση του επαγγέλματος του ελεγκτή εναέριας κυκλοφορίας στην Ισπανία, καθόσον:
               
                           —
                        
                        
                           το σύνολο των διπλωμάτων, αδειών και προσόντων που απαιτούνται για την εξάσκηση του επαγγέλματος του ελεγκτή εναέριας κυκλοφορίας στην Ισπανία αποτελεί ένα «δίπλωμα »κατά την έννοια της οδηγίας 89/48/ΕΟΚ·
                        
                     
                           —
                        
                        
                           το επάγγελμα του ελεγκτή εναέριας κυκλοφορίας είναι «νομοθετικά κατοχυρωμένο επάγγελμα »στην Ισπανία κατά την έννοια της οδηγίας 89/48/ΕΟΚ.
                        
                     
         
               2)
            
            
               Παρά ταύτα, το Βασίλειο της Ισπανίας δεν έχει λάβει τα αναγκαία μέτρα για τη μεταφορά της οδηγίας 89/48/ΕΟΚ ως προς το επάγγελμα του ελεγκτή εναέριας κυκλοφορίας.
            
         
               3)
            
            
               Η Επιτροπή υποστηρίζει ότι το Βασίλειο της Ισπανίας παρέβη και τις υποχρεώσεις που υπέχει από την οδηγία 92/51/ΕΟΚ, καθόσον:
               
                           —
                        
                        
                           η οδηγία 92/51/ΕΟΚ είναι εφαρμοστέα όσον αφορά το επάγγελμα του ελεγκτή εναέριας κυκλοφορίας και
                        
                     
                           —
                        
                        
                           το Βασίλειο της Ισπανίας δεν έλαβε τα αναγκαία μέτρα για τη μεταφορά της οδηγίας 92/51/ΕΟΚ ως προς το επάγγελμα του ελεγκτή εναέριας κυκλοφορίας.
                        
                     
         
               4)
            
            
               Η οδηγία 2006/23/ΕΚ (3) του Ευρωπαϊκού Κοινοβουλίου και του Συμβουλίου, της 5ης Απριλίου 2006, για κοινοτική άδεια ελεγκτή εναέριας κυκλοφορίας, καθιερώνει σύστημα αμοιβαίας αναγνωρίσεως των αδειών ελεγκτή εναέριας κυκλοφορίας που εκδίδονται σύμφωνα με την εν λόγω οδηγία. Ωστόσο, η προθεσμία που τάχθηκε στα κράτη μέλη για τη συμμόρφωσή τους προς την οδηγία αυτή λήγει στις 17 Μαΐου 2008. Κατά συνέπεια, μέχρι την ημερομηνία αυτή, οι οδηγίες 89/48/ΕΟΚ και 92/51/ΕΟΚ εξακολουθούν να εφαρμόζονται όσον αφορά την πρόσβαση και την εξάσκηση στο επάγγελμα του ελεγκτή εναέριας κυκλοφορίας στην Ισπανία.
            
         
      (1)  ΕΕ L 19, σ. 16.
   
      (2)  ΕΕ L 209, σ. 25.
   
      (3)  ΕΕ L 114, σ. 22.